ET Euroopa Liidu Teataja L 3/6

KOMISJONI RAKENDUSMÄÄRUS (EL) 2017/6,

5. jaanuar 2017,

Euroopa raudteeliikluse juhtimissüsteemi Euroopa arenduskava kohta

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 11. detsembri 2013. aasta määrust (EL) nr 1315/2013 üleeuroopalise transpordivõrgu arendamist käsitlevate liidu suuniste kohta ja millega tunnistatakse kehtetuks otsus nr 661/2010/EL, (1) eriti selle artikli 47 lõiget 2,

ning arvestades järgmist:

(1) Euroopa raudteeliikluse juhtimissüsteemi (ERTMS) Euroopa arenduskava eesmärk on tagada komisjoni määruse (EL) 2016/919 (2) lisa punktis 1.1 osutatud ERTMSiga varustatud veeremiüksustele järk-järgult juurdepääs suuremale hulgale liinidele, sadamatele, terminalidele ja sorteerimisjaamadele, ilma et need veeremiüksused vajaksid lisaks ERTMSile ka B-klassi süsteeme. Komisjoni otsusega 2012/88/EL (3) kehtestatud ERTMSi Euroopa arenduskava tuleks kohandada, et võtta arvesse ERTMSi kasutuselevõttu liikmesriikides ning viia see kooskõlla määruse (EL) nr 1315/2013 artikli 39 lõike 2 nõuetega ning Euroopa Parlamendi ja nõukogu määruse (EL) nr 1316/2013 (4) artikli 2 punktis 14 sätestatud põhivõrgukoridoride määratlusega. Kõnealune arenduskava koos määruse (EL) 2016/919 lisa punktis 7.4.4 osutatud riikliku rakenduskavaga peaks andma veeremiüksuste omanikele piisava ülevaate, et nad saaksid oma äritegevust asjakohaselt planeerida.

(2) Põhivõrgukoridoride arenduskava peaks hõlmama jaamu, sõlmpunkte, juurdepääsu olulistele mere- ja siseveesadamatele, lennujaamadele, raudtee-/maanteeterminalidele ja taristuosadele, millele on osutatud määruse (EL) nr 1315/2013 artiklis 11, kuna need on hädavajalikud Euroopa raudteevõrgu koostalitlusvõime tagamiseks.

(3) ERTMSi kasutuselevõtu hädavajalik eeltingimus on määruse (EL) 2016/919 täielik järgimine. Liikmesriigid ei ole seda eesmärki veel saavutanud, eelkõige kuna nad on kasutusele võtnud riiklikud või projektipõhised lahendused.

(4) Uute ERTMSi raudteeäärsete rajatiste kasutuselevõtu puhul peaksid liikmesriigid kasutama kõige uuemaid, määruse (EL) 2016/919 lisas A osutatud tehnilisi kirjeldusi, milles on parandatud eelmise arendusaluse vead ja väärtõlgendused ning mille abil jõutakse lihtsamate tehniliste lahendusteni ja tagatakse ühilduvus arendusalusele 3 vastavate rongisiseste üksustega.

(5) Raudteeäärsete rajatistega seotud rakenduseeskirjad täiendavad rongisiseste süsteemide rakenduseeskirju, mis on sätestatud määruses (EL) 2016/919; seega on vaja viia ERTMSi Euroopa arenduskava vastavusse kõnealuses määruses sätestatud koostalitluse tehniliste kirjeldustega, mis käsitlevad juhtkäskude ja signaalimise allsüsteeme.

(6) ERTMSi kasutuselevõtt piiriülestel lõikudel võib olla tehniliselt keeruline ning seepärast peaksid liit, liikmesriigid ja asjaomased taristuettevõtjad käsitama seda esmatähtsana. Piiriülestel lõikudel ERTMSi kasutuselevõtuga seoses mängiksid samuti olulist rolli kaubaveokoridorid Euroopa Parlamendi ja nõukogu määruse (EL) nr 913/2010 (5) tähenduses, eelkõige seoses koordineeritud lahenduste rakendamisega.

(7) Kuna piiriülese kasutuselevõtu sünkroniseerimine on raudteeveo-ettevõtjate majandustegevuse seisukohast oluline, peaksid asjaomased taristuettevõtjad sõlmima kasutuselevõtu kuupäevade ja tehniliste lahenduste koordineerimist käsitleva kokkuleppe. Lahkarvamuse korral võib komisjon osutada abi lahenduste leidmiseks.

(8) Selleks et jälgida ERTMSi kasutuselevõtu edenemist põhivõrgukoridorides, peaksid liikmesriigid teatama komisjonile TENteci süsteemi ja Euroopa taristuregistri vahendusel ERTMSi õigeaegsest rakendamisest oma liinilõikudel. Liikmesriigi taotluse alusel ja üksnes erandjuhtudel võib asjaomaseid kuupäevi edasi lükata.

(9) Määruse (EL) nr 1316/2013 läbivaatamine võib mõjutada põhivõrgukoridoride ühendamist. Seega tuleks käesolev määrus sellest lähtuvalt läbi vaadata. Käesolevas määruses sätestatakse rakendamistähtajad nende koridorilõikude jaoks, kus ERTMS tuleb kasutusele võtta hiljemalt 2023. aastaks. Kõik tähtajad, mis on kehtestatud 2023. aastale järgnevaks ajaks, vaadatakse läbi hiljemalt 31. detsembriks 2023 määruses (EL) nr 1315/2013 kindlaks määratud tähtaega silmas pidades, et kohaldada realistlikku rakendamise ajakava ja teha kindlaks võimalused varasemate rakendamistähtaegade kehtestamiseks.

(10) Alates käesoleva määruse (mis on rakendusakt määruse (EL) 2016/919 artikli 13 tähenduses) kohaldamise kuupäevast ei kohaldata enam otsuse 2012/88/EL III lisa punkte 7.3.1, 7.3.2, 7.3.2.1, 7.3.2.2, 7.3.2.4, 7.3.2.5, 7.3.2.6, 7.3.4 ja 7.3.5. Samas ei peaks käesolev määrus hõlmama osutatud lisa punkti 7.3.2.3, kuna see ei jää käesoleva määruse õigusliku aluse piiresse. Seega tuleks jätkata otsuse 2012/88/EL III lisa punkti 7.3.2.3 kohaldamist kuni muu rakendusakti vastuvõtmiseni.

(11) Kui põhivõrgukoridorides asuvate kiirliinide puhul on täidetud üks otsuse 2012/88/EL III lisa punktis 7.3.2.3 kehtestatud tingimustest enne sama lõigu jaoks I lisas kindlaks määratud tähtaega, siis peaksid taristuettevõtjad paigaldama ERTMSi raudteeäärsed seadmed sellele lõigule vastavalt kõnealusele sättele.

(12) Käesoleva määrusega ettenähtud meetmed on kooskõlas määruse (EL) nr 1315/2013 artiklis 52 osutatud komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Reguleerimisese ja kohaldamisala

1. Käesoleva määrusega kehtestatakse ajakava Euroopa raudteeliikluse juhtimissüsteemi (ERTMS) kasutuselevõtuks põhivõrgukoridorides, nagu on sätestatud I lisas.

2. Käesolevat määrust ei kohaldata ERTMSi rongisiseste seadmete paigaldamise suhtes, millele on osutatud otsuse 2012/88/EL III lisa punktis 7.3.3.

Artikkel 2

Raudteeäärsete rajatistega seotud ETCSi spetsiifilised rakenduseeskirjad

1. Taristuettevõtjad varustavad põhivõrgukoridorid ERTMSiga ja võtavad ERTMSi nendes koridorides, sealhulgas raudteejaamades ja sõlmpunktides kasutusele hiljemalt käesoleva määruse I lisas täpsustatud kuupäevadeks. Raudteeühendused määruse (EL) nr 1315/2013 II lisas loetletud transpordisõlmedega ning kõnealuse määruse artiklis 11 osutatud taristuosadega, mis asuvad põhivõrgukoridoris, varustatakse ERTMSiga ja ERTMS võetakse seal kasutusele põhivõrgukoridori vastava lõigu puhul kindlaks määratud kuupäevaks.

Kasutusele võtmine toimub kooskõlas määruse (EL) nr 1315/2013 artikli 1 lõikega 4, artikli 7 lõike 2 punktiga c ja artikli 39 lõikega 3.

2. Põhivõrgukoridori peetakse ERTMSiga varustatuks, kui on antud ERTMSi kasutuselevõtu luba vastavalt Euroopa Parlamendi ja nõukogu direktiivi 2008/57/EÜ (6) artiklile 15 või Euroopa Parlamendi ja nõukogu direktiivi (EL) 2016/797 (7) artiklile 18 ning võimaldatakse mõlemasuunalist reisijate- ja kaubavedu eelkõige hooldustööde või tõrgete puhul ning manöövriteedel, kui see on vajalik üksnes ERTMSiga varustatud veeremiüksuste tööks.

3. Taristuettevõtjad peavad tegema ühiseid jõupingutusi selleks, et varustada piiriülesed lõigud ERTMSiga ja võtta see kasutusele samaaegselt ning tehniliselt terviklikul viisil. Taristuettevõtjad sõlmivad pärast asjaomaste raudteeveo-ettevõtjatega konsulteerimist kokkuleppe, mis käsitleb kasutuselevõtu tehnilisi ja talitluslikke aspekte iga piiriülese lõigu puhul. Taristuettevõtjad sõlmivad sellise kokkuleppe hiljemalt üks aasta enne varasemat kasutuselevõtu kuupäevadest, mida asjaomase piiriülese lõigu puhul rakendatakse. Kõnealuse kokkuleppega nähakse ette üleminekusätted, et võtta arvesse raudteeveo-ettevõtjate piiriülese tegevusega seotud vajadusi. Lahkarvamuse korral algatavad asjaomased liikmesriigid aktiivse dialoogi, et leida ühised terviklikud lahendused. Nad võivad paluda abi komisjonilt. Liikmesriigid teatavad komisjonidele sellistest kokkulepetest hiljemalt kuu aega pärast nende sõlmimist.

4. Liidu kaasrahastatavate projektidega seotud kokkulepetes sätestatud kasutuselevõtu kuupäevad, mis on varasemad kui I lisas sätestatud kuupäevad, on viimaste suhtes ülimuslikud.

5. Liikmesriigid võivad otsustada säilitada olemasolevad B-klassi süsteemid, nagu need on kindlaks määratud määruse (EL) 2016/919 lisa punktis 2.2. I lisas sätestatud kuupäevadeks tuleb määruse (EL) 2016/919 lisa punktis 1.1 osutatud veeremile, mis on varustatud raudteeäärsete seadmetega ühilduva ERTMSi versiooniga, võimaldada siiski juurdepääs kõnealustele liinidele ja määruse (EL) nr 1315/2013 artiklis 11 osutatud taristuosadele, ilma et veerem peaks olema varustatud B-klassi süsteemiga.

Artikkel 3

Teatamine

1. Kui ERTMS võetakse kasutusele põhivõrgukoridori lõigus, teatab asjaomane liikmesriik komisjonile sellest ühe kuu jooksul, kasutades määruse (EL) nr 1315/2013 artikli 49 lõikega 1 ja komisjoni rakendusotsuse 2014/880/EL (8) artikli 5 lõikega 1 ette nähtud süsteeme.

2. Liikmesriigid teatavad komisjonile kõikidest viivitustest seoses ERTMSi kasutusele võtmisega konkreetses põhivõrgukoridori lõigus, mis tuleb varustada ERTMSiga. Taristuettevõtjad peavad teavitama sellistest viivitustest liikmesriike.

3. Lõikes 2 osutatud viivitustest teatamisel edastab asjaomane liikmesriik komisjonile toimiku, mis sisaldab projekti tehnilist kirjeldust ja milles on täpsustatud ERTMSi kasutusele võtmise uus tähtaeg. Toimikus peavad olema täpsustatud viivituse põhjused ja kirjeldatud taristuettevõtja võetud parandusmeetmed.

4. Kui viivitus tuleneb erakorralistest asjaoludest, võib komisjon nõustuda asjaomase kuupäeva edasilükkamisega kuni kolme aasta võrra. Kui kuupäev edasi lükatakse, teeb liikmesriik kuu aja jooksul pärast kõnealust edasilükkamist vajalikud muudatused oma riiklikus rakenduskavas, nagu on osutatud määruse (EL) 2016/919 lisa punktis 7.4.4.

Esimeses lõigus osutatud erakorralise asjaoluna käsitatakse asjaolu, mis tuleneb kavandamisetapist ning mis on seotud konkreetsete geoloogiliste leidude, keskkonna- või liikide kaitsega, arheoloogiliste leidude, loamenetluste või Euroopa Parlamendi ja nõukogu direktiivi 2014/52/EL (9) kohase keskkonnamõju hindamisega, või ehitus- ja heakskiiduetappidest tulenevat asjaolu, mis ei kuulu projekti elluviija kontrolli alla ega nende tavapäraste riskide hulka, millega tuleks sellist liiki projektide puhul tegeleda projektijuhtimise tasandil.

5. Kui õigusaktiga muudetakse kokkusobimatul viisil määrusega (EL) 2016/919 sätestatud ERTMSi tehnilisi kirjeldusi, esitavad liikmesriigid ilma põhjendamatu viivituseta, kuid hiljemalt direktiivi (EL) 2016/797 artiklis 51 osutatud komitee ametliku arvamuse esitamise ajaks komisjonile analüüsi, mis käsitleb muudetud õigusakti viite rakendamise mõju nende võrgule ja ERTMSi kavandamisele. Kui on võimalik näidata muudatuste otsest mõju konkreetse kasutuselevõtu kuludele või ajakavale, muudetakse I lisa vastavalt.

Artikkel 4

Läbivaatamine

Hiljemalt 31. detsembril 2023 vaatab komisjon pärast liikmesriikidega konsulteerimist ja määruse (EL) nr 1315/2013 artiklis 45 osutatud ERMTSi Euroopa koordinaatori abiga läbi käesoleva määruse I lisas esitatud kuupäevad, mis on hilisemad kui 1. jaanuar 2024.

Artikkel 5

Viited

Viiteid otsuse 2012/88/EL III lisale käsitatakse viidetena käesolevale määrusele ja neid loetakse vastavalt II lisas esitatud vastavustabelile.

Artikkel 6

Jõustumine

Käesolev määrus jõustub 26. jaanuaril 2017.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 5. jaanuar 2017 Komisjoni nimel president Jean-Claude JUNCKER

(1) ELT L 348, 20.12.2013, lk 1.

(2) Komisjoni 27. mai 2016. aasta määrus (EL) 2016/919 Euroopa Liidu raudteesüsteemi juhtkäskude ja signaalimise allsüsteemide koostalitluse tehnilise kirjelduse kohta (ELT L 158, 15.6.2016, lk 1).

(3) Komisjoni 25. jaanuari 2012. aasta otsus 2012/88/EL üleeuroopalise raudteesüsteemi juhtkäskude ja signaalimise allsüsteemide koostalitluse tehnilise kirjelduse kohta (ELT L 51, 23.2.2012, lk 1).

(4) Euroopa Parlamendi ja nõukogu 11. detsembri 2013. aasta määrus (EL) nr 1316/2013, millega luuakse Euroopa ühendamise rahastu, muudetakse määrust (EL) nr 913/2010 ja tunnistatakse kehtetuks määrused (EÜ) nr 680/2007 ja (EÜ) nr 67/2010 (ELT L 348, 20.12.2013, lk 129).

(5) Euroopa Parlamendi ja nõukogu 22. septembri 2010. aasta määrus (EL) nr 913/2010 konkurentsivõimeliseks kaubaveoks kasutatava Euroopa raudteevõrgustiku kohta (ELT L 276, 20.10.2010, lk 22).

(6) Euroopa Parlamendi ja nõukogu 17. juuni 2008. aasta direktiiv 2008/57/EÜ ühenduse raudteesüsteemi koostalitlusvõime kohta (ELT L 191, 18.7.2008, lk 1).

(7) Euroopa Parlamendi ja nõukogu 11. mai 2016. aasta direktiiv (EL) 2016/797 Euroopa Liidu raudteesüsteemi koostalitluse kohta (ELT L 138, 26.5.2016, lk 44).

(8) Komisjoni 26. novembri 2014. aasta rakendusotsus 2014/880/EL, milles käsitletakse raudteetaristuregistri ühtseid tehnilisi kirjeldusi ja millega tunnistatakse kehtetuks rakendusotsus 2011/633/EL (ELT L 356, 12.12.2014, lk 489).

(9) Euroopa Parlamendi ja nõukogu 16. aprilli 2014. aasta direktiiv 2014/52/EL, millega muudetakse direktiivi 2011/92/EL teatavate riiklike ja eraprojektide keskkonnamõju hindamise kohta (ELT L 124, 25.4.2014, lk 1).

I LISA